
Zápisnica
zo zasadnutia Predsedníctva Akademického senátu Univerzity Komenského v Bratislave, Právnickej fakulty
vo volebnom období 1. máj 2026 – 30. apríl 2030
konaného dňa 17. júna 2026
 
Prítomní členovia Predsedníctva AS PraF UK: 
doc. JUDr. Peter Lukáčka, PhD., predseda AS PraF UK 
prof. JUDr. Mgr. Martina Gajdošová, PhD., tajomníčka AS PraF UK 
prof. doc. JUDr. Mgr. Vojtech Vladár, PhD., podpredseda AS PraF UK 
prof. doc. PaedDr. JCDr. Róbert Brtko, CSc., overovateľ AS PraF UK
doc. Mgr. Martin Daňko, PhD., overovateľ AS PraF UK
Mgr. Daniel Richter, podpredseda AS PraF UK 
Michal Petraník, overovateľ AS PraF UK

Prítomní členovia vedenia AS PraF UK: 
nikto

Miesto a čas zasadnutia:  
Zasadnutie predsedníctva AS PraF UK sa uskutočnilo dňa 17. júna 2026 o 11.30 hod. v miestnosti Súdna sieň, na Šafárikovom nám. č. 6 v Bratislave (sídlo PraF UK). 

Program:
1. Otvorenie zasadnutia
2. Vyhlásenie voľby dekana Univerzity Komenského v Bratislave, Právnickej fakulty na funkčné obdobie od 1. 2. 2027 do 31. 1. 2031 - termín a miesto voľby dekana, ako aj konkretizácia ďalších termínov
3. Rôzne
4. Záver
 
K bodu 1 / Otvorenie zasadnutia  
 	Zasadnutie AS PraF UK viedol doc. JUDr. Peter Lukáčka, PhD., ktorý privítal prítomných členov Predsedníctva AS PraF UK a členov vedenia a konštatoval, že na zasadnutí sa zúčastnili všetci členovia Predsedníctva AS PraF UK.

K bodu 2 / Vyhlásenie voľby dekana Univerzity Komenského v Bratislave, Právnickej fakulty na funkčné obdobie od 1. 2. 2027 do 31. 1. 2031 - termín a miesto voľby dekana, ako aj konkretizácia ďalších termínov

	Predseda AS PraF UK informoval členov Predsedníctva AS PraF UK o tom, že vyhlásenie volieb dekana upravuje čl. 2 Zásad voľby dekana: 
Čl. 2 Vyhlásenie voľby  
1. Voľbu dekana vyhlasuje a zabezpečuje akademický senát. Voľba musí byť vyhlásená najneskôr šesť mesiacov pred skončením funkčného obdobia dekana tak, aby sa konala v lehote najmenej 60 dní pred uplynutím funkčného obdobia dekana. Ak fakulta nemá dekana alebo sa dekan vzdá funkcie dekana s účinnosťou do šiestich mesiacov odo dňa doručenia vzdania sa funkcie dekana, voľba musí byť vyhlásená bezodkladne, a to tak, aby sa uskutočnila najneskôr do troch mesiacov od vyhlásenia. 
2. Vyhlásenie voľby dekana fakulta zverejňuje v deň vyhlásenia voľby, a to na úvodnej stránke svojho webového sídla a na https://euraxess.ec.europa.eu/. Fakulta zároveň bezodkladne uvedie informáciu o vyhlásení voľby dekana na svojich sociálnych sieťach a elektronickou poštou adresovanou všetkým členom akademickej obce. Vyhlásenie voľby dekana sa oznámi členom akademického senátu a zverejní sa na informačnej tabuli akademického senátu. 
3. Ak nie je ustanovené inak, termín a miesto voľby dekana, ako aj konkretizáciu ďalších termínov podľa týchto zásad voľby určuje predsedníctvo akademického senátu.  

Vzhľadom na uvedené a skutočnosť, že sa končí funkčné obdobie dekana PraF UK, predseda AS PraF UK navrhol, aby Predsedníctvo AS PraF UK schválilo uznesenie, v znení, ktoré prečítal. Zároveň pripomenul, že zhodné uznesenia schválil aj senát PraF UK.  Nakoľko členovia predsedníctva nemali žiadne pripomienky, predseda AS PraF UK dal hlasovať o preloženom uznesení.

	Hlasovanie: 
Za: 		  7
Proti: 		  0
Zdržali sa: 	  0

	Uznesenie predsedníctva AS PraF UK č. 1/17.6.2026

„Vyhlásenie voľby dekana Univerzity Komenského v Bratislave, Právnickej fakulty, na funkčné obdobie od 1. 2. 2027 do 31. 1. 2031

Akademický senát Univerzity Komenského v Bratislave, Právnickej fakulty (ďalej len „senát“) a Predsedníctvo Akademického senátu Univerzity Komenského v Bratislave Právnickej fakulty (ďalej len „predsedníctvo“) (predsedníctvo v rozsahu čl. 2 ods. 3 vnútorného predpisu Univerzity Komenského v Bratislave, Právnickej fakulty č. 5/2025 Zásady voľby dekana Univerzity Komenského v Bratislave, Právnickej fakulty) na základe:
-            čl. 17 ods. 1 vnútorného predpisu Univerzity Komenského v Bratislave č. 25/2025 Úplné znenie vnútorného predpisu č. 5/2023 Štatút  Univerzity Komenského v Bratislave v znení Dodatku č. 1 a Dodatku č. 2;
-            čl. 24 ods. 1 Úplného znenia vnútorného predpisu č. 3/2026, Štatút Univerzity Komenského v Bratislave, Právnickej fakulty (úplné znenie vnútorného predpisu č. 6/2023 v znení dodatku č. 1);
-            čl. 2 vnútorného predpisu Univerzity Komenského v Bratislave, Právnickej fakulty č. 5/2025 Zásady voľby dekana Univerzity Komenského v Bratislave, Právnickej fakulty:
 
I.                         vyhlasuje voľbu dekana Univerzity Komenského v Bratislave, Právnickej fakulty na funkčné obdobie od 1. 2. 2027 do 31. 1. 2031 (ďalej len „voľba dekana“);
II.                      určuje termíny a podmienky pre návrhy a voľbu dekana takto:
a) návrhy kandidátov pre voľbu dekana  možno predkladať od 17. júna 2026 do 23. septembra 2026 do 12,00 hod. a to tajomníčke Akademického senátu Univerzity Komenského v Bratislave, Právnickej fakulty prof. JUDr. Martine Gajdošovej, PhD. osobne alebo prostredníctvom podateľne Univerzity Komenského v Bratislave, Právnickej fakulty a to v listinnej podobe podpísané navrhovateľom alebo navrhovateľmi (navrhovať môžu členovia akademickej obce Právnickej fakulty UK v Bratislave); k návrhu musí byť najneskôr v tej istej lehote a tým istým spôsobom ako stanovuje predchádzajúca časť vety,  pripojené vyhlásenie kandidáta na dekana, že súhlasí so svojou kandidatúrou do voľby kandidáta na dekana, a jeho stručný životopis; v návrhu môže ale aj nemusí byť pripojený projekt činnosti a rozvoja fakulty na najbližšie funkčné obdobie dekana; návrhy kandidátov pre voľbu kandidáta na dekana musia spĺňať podmienky stanovené v čl. 3 vnútorného predpisu Univerzity Komenského v Bratislave, Právnickej fakulty č. 5/2025 Zásady voľby dekana Univerzity Komenského v Bratislave, Právnickej fakulty;
b) voľba dekana sa uskutoční na zasadnutí volebného zhromaždenia zriadeného podľa čl. 1 vnútorného predpisu Univerzity Komenského v Bratislave, Právnickej fakulty č. 5/2025 Zásady voľby dekana Univerzity Komenského v Bratislave, Právnickej fakulty dňa 19. októbra 2026 o 9,00 hod. v miestnosti AUDITORIUM MAXIMUM na Šafárikovom námestí č. 6, Bratislava;
III.                    zvoláva zasadnutie volebného zhromaždenia, na ktorom sa uskutoční voľba dekana podľa bodu I. na 19. októbra 2026 o 9,00 hod. v miestnosti AUDITORIUM MAXIMUM na Šafárikovom námestí č. 6, Bratislava.
V Bratislave 17.6.2026“


 
Predseda AS PraF UK oznámil, že Predsedníctvo AS PraF UK schválilo uznesenie, ktorým sa vyhlásila voľba dekana s tým, že je v nej určený termín a miesto voľby dekana Univerzity Komenského v Bratislave, Právnickej fakulty, na funkčné obdobie od 1. 2. 2027 do 31. 1. 2031, ako aj konkretizácia ďalších termínov, a to uznesením č. 1/17.6.2026.

K bodu 3 / Rôzne 
V bode rôzne nikto nevystúpil.
 
K bodu 4 / Záver:

Predseda AS PraF UK poďakoval prítomným za účasť a ukončil zasadnutie predsedníctva AS PraF UK.

............................................................... 
doc. JUDr. Peter Lukáčka, PhD. 
predseda AS PraF UK 
 
Zapísala:						................................................................ 
							prof. JUDr. Mgr. Martina Gajdošová, PhD. 
tajomníčka AS PraF UK 

